钦定古今图书集成/明伦汇编/氏族典/第028卷 > 《廖用贤尚友录》 > 酆舒
## 钦定古今图书集成/明伦汇编/氏族典/第028卷 > 《廖用贤尚友录》 > 酆舒

按《左传》宣公十五年：潞子婴儿之夫人，晋景公之姊
也，酆舒为政而杀之，又伤潞子之目。晋侯将伐之，诸
大夫皆曰：“不可。酆舒有三儁才，不如待后之人。”伯宗
曰：“必伐之。狄有五罪，儁才虽多，何补焉？不祀，一也；耆
酒，二也；弃仲章而夺黎氏地，三也；虐我伯姬，四也；伤
其君目，五也；怙其儁才而不以茂德滋益，罪也。后之
人或者将敬奉德义以事神人，而申固其命，若之何
待之？”六月癸卯，晋荀林父败赤狄于曲梁。辛亥，灭潞。
酆舒奔卫。卫人归诸晋，晋人杀之。